Olwali olwo, mu budde obw’akasana, omusege ne gugenda ku mugga okunywa ku mazzi. Mu kiseera kye kimu, akaliga akato nako kaali kagenda ku mugga gwe gumu okunywa ku mazzi. Wamusege bwe yatuuka ku mugga yakutama ku mazzi okunywa. Waayitawo akaseera katono n’akaliga ne katuuka ku mugga. Byombi olwo ne bikutama mu mugga ne bitandika okunywa amazzi. Wamusege yali anywera kyengulu w’omugga gye gutandikira. Akaliga ko kaali kanywera kyemmangako ku mugga. Wamusege ebbanga lye yamala ng’anywa amazzi ku mugga, yafuna ekirowoozo ky’okulya akaliga ako ke yalengeranga ekyemmanga. Yafumiitiriza ng’anoonya eky’okwekwasizaako okusobola okulya akaliga. Wamusege mu ddoboozi eddene yagamba akaliga nti, “Ggwe kaliga ggwe, lwaki oddugazza amazzi ng’ate nze nnywa?” Bambi akaliga kaatya nnyo era ne kakankana. Kaayanukula Wamusege ne kamugamba nti, “Munnange Wamusege, ggwe oli kyengulu ku mugga. Nze ndi eno kyemmanga. Amazzi naawe galabe. Gakulukuta gadda eno gyendi. Kino kitegeeza nti amazzi agali eno ewange tegasobola kwambuka kudda eyo wuwo.” Wadde ng’akaliga kaafuba okwewozaako, Wamusege yalaga nti yali takkirizza bye kaali kamugambye. Yayanukula akaliga nti, “Ojjukira? Emyezi mukaaga egiyise, wanjogerako ebigambo ebitaali birungi yadde.” Akaliga ne kaanukula Wamusege nti, “Naye ssebo Wamusege, nze nga ndi muto nnyo era nga sinnaweza na myezi mukaaga! Mu bbanga eryo nze nali sinnazaalibwa.” Wamusege n’ayanukula nga yenna bw’awulira obusungu nti, “Kati awo kisoboka okuba nga eyanjogerako ebigambo ebyo ebibi yali kitaawo.” Wamusege aba aggya ebigambo ebyo mu kamwa, n’abuukira akaliga era n’atandika okukabwebwena. Kye tuyiga mu lugero olwo kiri nti ebiseera ebimu, ne bw’oba nga tolina kibi ky’okoze muntu, waliwo abantu abamu nga bo bajja kwagala okukutuusaako obulabe nga beekwasa ensonga ezitali ntuufu. Mu bulamu bwo, tokkirizanga bantu bwe batyo kukuleetera kuwulira ng’atalina mugaso. Beera ekyo ky’oli era olwanirire ekyo ky’okkiririzaamu nti kye kituufu okukolebwa.